Page:Underwoods, Stevenson, 1887.djvu/120

96 Himsel', meanwhile, frae whaur he cocks

An' bobs belaw the soundin'-box,

The treesures of his words unlocks

Wi' prodigality,

An' deals some unco dingin' knocks

To infidality.

Wi' sappy unction, hoo he burkes

The hopes o' men that trust in works,

Expounds the fau'ts o' ither kirks,

An' shaws the best o' them

No muckle better than mere Turks,

When a's confessed o' them.

Bethankit! what a bonny creed!

What mair would ony Christian need?—

The braw words rumm'le ower his heid,

Nor steer the sleeper;

And in their restin' graves, the deid

Sleep aye the deeper.